Франсишку де Са де Миранда
Към този припев на девойки:

Превод от португалски: Симеон Хаджикосев, 1984

chitanka.info

„Хубавице моя,

която ми плени очите,

кажи, защо ми тровиш дните?“

Все тебе виждам в изнемога.

Откак премина покрай мен,

застинах като заслепен,

очи да склопя аз не мога.

Владетелка си тяхна строга:

те правят вече — ето виж —

това, което наредиш.

С каква монета отговори,

ти, в сметките неизкусена —

съсипваш ме… Душа смутена

как може с волята да спори?

Момиче, право се говори,

че лъже в тебе външността,

щом в плен си на жестокостта.

Защо на вярата мъстиш,

на вяра, в тебе въплътена?

Ти от душата ми ранена

я взимаш — да я възвисиш!

И виж ме ти, девойко, виж,

или и твоят взор блуждае?

Последен зов към теб това е…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.